b'\n_START_ARTICLE_\nIoan al III-lea de Neapole\n_START_PARAGRAPH_\nIoan al III-lea (d. sf\xc3\xa2r\xc8\x99itul lui 968/\xc3\xaenceputul lui 969) a fost cel mai longeviv duce de Neapole, domnind \xc3\xaentre 928 \xc8\x99i 968._NEWLINE_Ioan a fost fiul \xc8\x99i succesorul ducelui Marin I de Neapole._NEWLINE_La \xc3\xaenceputul domniei sale, a purtat lupte \xc3\xaempotriva sarazinilor, cu care a \xc3\xaencheiat ulterior un tratat, dup\xc4\x83 ce ace\xc8\x99tia au ap\xc4\x83rut \xc3\xaen fa\xc8\x9ba zidurilor Neapolelui \xc3\xaen anul 929. \xc3\x8en continuare, s-a aliat cu principele longobard de Benevento, Atenulf al III-lea, cu care a semnat un pact, ca \xc8\x99i cu Landulf I de Benevento, \xc3\xaendreptat \xc3\xaempotriva bizantinilor. O for\xc8\x9b\xc4\x83 a fost trimis\xc4\x83 de la Constantinopol \xc3\xaen Apulia, a\xc8\x99a \xc3\xaenc\xc3\xa2t vasalii rebeli au fost constr\xc3\xa2n\xc8\x99i s\xc4\x83 recunoasc\xc4\x83 din nou autoritatea \xc3\xaemp\xc4\x83ratului din Bizan\xc8\x9b. Ulterior, Ioan a confirmat tratatul cu principii longobarzi salve fidelitate sanctorum imperatorum._NEWLINE_\xc3\x8en 946, Ioan s-a aliat cu principele Landulf al II-lea de Benevento, al\xc4\x83turi de care a \xc3\xaentreprins o invazie asupra Salerno, cu inten\xc8\x9bia de a-l depune pe principele Gisulf I. Cei doi alia\xc8\x9bi au fost \xc3\xaenfr\xc3\xa2n\xc8\x9bi de c\xc4\x83tre o armat\xc4\x83 condus\xc4\x83 de patrikios-ulMastalus I de Amalfi, iar Ioan a fost nevoit s\xc4\x83 se retrag\xc4\x83 \xc3\xaen Napoli. Landulf \xc8\x99i-a schimbat politica de alian\xc8\x9be \xc8\x99i s-a raliat lui Gisulf, trec\xc3\xa2nd la atacarea ducatului de Neapole, ini\xc8\x9biativ\xc4\x83 care s-a soldat cu cucerirea Nolei._NEWLINE_\xc3\x8en 949, Ioan a f\xc4\x83cut o dona\xc8\x9bie bisericii sfin\xc8\x9bilor Severin \xc8\x99i Sossus, care este posibil s\xc4\x83 fi fost \xc3\xaentemeiat\xc4\x83 de c\xc4\x83tre unul dintre predecesorii s\xc4\x83i. \xc3\x8en 950, el \xc3\xaensu\xc8\x99i a fondat biserica Sf\xc3\xa2ntului Mihail Porta Nova din Napoli. \xc3\x8en 955, a \xc3\xaencercat \xc3\xaenc\xc4\x83 o dat\xc4\x83 s\xc4\x83 \xc3\xaendep\xc4\x83rteze domina\xc8\x9bia imperial\xc4\x83 bizantin\xc4\x83 \xc8\x99i \xc3\xaenc\xc4\x83 o dat\xc4\x83 trupe bizantine au fost trimise \xc3\xaen Italia de sud, sub comanda strategos-ului de Calabria \xc8\x99i Langobardia, Marin Argyrus. Fiindu-i refuzat\xc4\x83 intrarea \xc3\xaen Napoli, comandandul bizantin a debarcat \xc3\xaen port \xc8\x99i a pr\xc4\x83dat ora\xc8\x99ul, for\xc8\x9b\xc3\xa2ndu-l pe Ioan s se supun\xc4\x83. Cu toate acestea, \xc3\xaen 962, ducele Ioan s-a declarat supus fa\xc8\x9b\xc4\x83 de \xc3\xaemp\xc4\x83ratul occidental, Otto I. \xc3\x8entre timp, \xc3\xaen 958, Naples a fost din nou \xc8\x9binta unui asediu al musulmanilor._NEWLINE_So\xc8\x9bia lui Ioan a fost senatrix roman\xc4\x83 Teodora, fiic\xc4\x83 a celebrei Teodora \xc8\x99i a contelui Teofilact I de Tusculum. Astfel, Ioan avea leg\xc4\x83tur\xc4\x83 matrimonial\xc4\x83 cu celebra Marozia. De altfel, el \xc8\x99i/a trimis fiul, Landulf pentru a fi crescut la Roma de c\xc4\x83tre Marozia. Sora sa, Orania a fost c\xc4\x83s\xc4\x83torit\xc4\x83 cu ducele Docibilis al II-lea de Gaeta, contribuind astfel la alian\xc8\x9ba dintre Gaeta \xc8\x99i Neapole. Fiul s\xc4\x83u mai v\xc3\xa2rstnic, Marin, i-a succedat la conducerea ducatului, ca Marin al II-lea. \xc3\x8en 944, Marin a fost numit co-duce \xc8\x99i, \xc3\xaen acela\xc8\x99i an, abatele Eudes de Cluny l-a vizitat pe Ioan._NEWLINE_Ioan a fost un om de litere \xc8\x99i iubitor de filosofie. El \xc8\x99i Teodora l-au \xc3\xaens\xc4\x83rcinat pe arhipreotul Leon s\xc4\x83 mearg\xc4\x83 la Constantinopol ca ambasador \xc8\x99i s\xc4\x83 aduc\xc4\x83 la Napoli c\xc3\xa2t mai multe manuscrise grece\xc8\x99ti posibil. Leon a revenit cu Chronographia lui Theofan, Antichit\xc4\x83\xc8\x9bile iudaice ale lui Iosephus Flavius, De Prodigiis a lui Titus Livius, scrieri ale lui Pseudo-Dionisie Areopagitul \xc8\x99i Historia Alexandri Magni. Dup\xc4\x83 moartea Teodorei, Ioan s-a \xc3\xaendeletnicit cu lectura \xc8\x99i teoretizarea, contemplarea \xc8\x99i chiar traducerea \xc3\xaen latin\xc4\x83 a diferite texte.'